“แต้ว สุดาพร” ซัดกำปั้น “อินเดีย” ขาดลอย 5-0 ทะลุรอบ 8 คนสุดท้าย
“แต้ว สุดาพร” ซัดกำปั้น “อินเดีย” ขาดลอย 5-0 ทะลุรอบ 8 คนสุดท้าย รอพบกับ แคโรลีน ดูบอยส์ กำปั้นสาวจากสหราชอาณาจักร
30 ก.ค. 2564

ผู้สื่อข่าวรายงานว่า การแข่งขัน มวยสากล สมัครเล่น โอลิมปิกเกมส์ 2020 ประเภทหญิง รุ่นไลท์เวต (พิกัด 57 – 60 กก.) รอบ 16 คนสุดท้าย ที่สังเวียน เรียวโกกุ โคคุกิคัน อารีน่า เมื่อวันศุกร์ที่ 30 กรกฎาคม ที่ผ่านมา “แต้ว” สุดาพร สีสอนดี กำปั้นสาวชาวไทยวัย 29 ปี ดีกรีเหรียญเงิน เอเชียนเกมส์ 2018 ขึ้นสังเวียนพบกับ ซิมรานจิต คาอูร์ นักชกสาวจากอินเดียวัย 26 ปี ดีกรีเหรียญทองแดง ชิงแชมป์เอเชีย 2021
ยกแรก ซิมรานจิต ที่ช่วงชกยาวกว่าอาศัยหมัดซ้ายนำแล้วขวาตามเล่นงานทันที แต่ สุดาพร ไม่หวั่นจับจังหวะดักจิ้มซ้ายเข้าหน้าได้หลายครั้ง แถมปลายยกมีหมัดตัดลำตัวให้เห็นเป็นระยะ
ยกสอง สุดาพร เริ่มคุมจังหวะได้ปล่อยหมัดหนึ่งสองเล่นงานเป็นชุด ทำให้ นักชกสาวชาวอินเดีย ต้องเร่งเดินเข้าหาแต่ยิ่งเดินก็ยิ่งโดนเมื่อ นักชกสาวไทย ดักปล่อยหมัดซ้ายเล่นงานจะแจ้ง
ยกสาม ซิมรานจิต ที่เป็นรองในช่วง 2 ยกแรก ออกมาเดินลุยทันที ด้าน สุดาพร ไม่เน้นปะทะปล่อยหมัดหนึ่งสองแล้วฉากออกซ้ายขวาเพื่อไม่ให้เป็นเป้านิ่ง
ครบ 3 ยก กรรมการ 5 ท่านรวมคะแนนก่อนชูมือให้ สุดาพร สีสอนดี กำปั้นชาวจังหวัดอุดรธานี  เป็นฝ่ายเอาชนะไปได้ 5-0 ผ่านเข้ารอบ 8 คนสุดท้ายไปพบกับ แคโรลีน ดูบอยส์ กำปั้นสาวจากสหราชอาณาจักร
 
ข้อมูลจาก : sanook, ais play